Gholf: Kan die Skot Scott die druk weerstaan?Scott Jamieson (Foto: GABRIEL MONNET / AFP) Gholf is sekerlik een van die mees ongenaakbare sportsoorte wat daar is, want dit is ŉ geval van kophou en aanhou en nogmaals kophou oor vier rondes. Die 39-jarige Skot, Scott Jamieson, wat sedert 2006 ŉ beroepspeler is, speel in die Alfred Dunhill-kampioenskap op die Leopard Creek-baan net buite Malelane en reg langs die Krugerwildtuin, in die 325ste toernooi van sy spelersloopbaan. Ondanks sy talent (hy was in 2010 die Europese reeks se nuweling van die jaar), kon hy voorheen nog net een toernooi in die Europese reeks wen, toe hy in 2012 die Nelson Mandela-kampioenskap wat by die Royal-buiteklub in Durban beslis is, in sy 65ste probeerslag gewen het. Dié toernooi is vanweë die ongure weer en deurdringende reën tot net 36 putjies verkort en Jamieson het ná ŉ uitspeelstryd gewen. Hy was in 2013 ná die derde ronde van die Volvo-toernooi met vyf houe voor, maar is deur Suid-Afrika se Louis Oosthuizen ingehaal en geklop. Hy was in 2022 vir drie rondes voor in die HSBC-toernooi in Abu Dhabi, maar het in die laaste ronde uitgesak. Só ook in die Handa-toernooi in Spanje in 2022, toe hy in die laaste twee rondes uitgesak het. In 2017 was hy tweede in die Nedbank-uitdaagtoernooi toe Branden Grace hom die deur gewys het. Wanneer Jamieson Saterdag op Leopard Creek in die derde ronde afslaan, is dit met ŉ voorsprong van drie houe (131, -13) nadat hy die baanrekord met sy 63 houe in die tweede ronde laat spat het. Jamieson het nege voëltjies in sy ronde aangeteken en nie op een putjie ŉ hou aan baansyfer afgestaan nie. Hy het ook ses voëltjies in die eerste ronde (68) aangeteken, maar toe twee keer houe aan baansyfer afgestaan. Die groot vraag is hoe hy die druk gaan volhou en weerstaan, want hy word deur twee Engelsmanne, Eddie Pepperell (op sy 34ste verjaarsdag) en Nathan Kimsey, en die jong Fransman David Ravetto op 134 houe (-10) gevolg. Vyf spelers, wat vier Suid-Afrikaners, Oliver Bekker, Dylan Mostert, MJ Daffue en Dean Burmester, insluit, is op 135 (-9). Oosthuizen is op 136 (-8) en Branden Grace op 137 (-7). * In die QBE Shootout-spantoernooi wat op die Tiburon-baan in Naples, Florida in Amerika, beslis word, loop die twee Amerikaners Charley Hoffmann en Ryan Lee (-16) met twee houe voor hul landgenote Max Homa en Kevin Kisner en Corey Connors en KH Lee (-14). Twee van die wêreld se voorste vrouespelers, Nelly Korda en Lexi Thompson, speel ook in die toernooi en slaan van dieselfde bowwe as die mans af. Korda en haar spanmaat Denny McCarthy en Thomson en Maverick McNealy is albei saam in die vierde posisie op -12.